Komisijos sprendimas
1999 m. liepos 28 d.
grįžtamąja galia iš dalies keičiantis Sprendimą 1999/355/EB dėl padarinių likvidavimo priemonių, nukreiptų prieš Anoplophora glabripennis (Motschulsky) platinimą iš Kinijos (išskyrus Honkongą)
(pranešta dokumentu Nr. C(1999) 2441)
(1999/516/EB)
EUROPOS BENDRIJŲ KOMISIJA,
atsižvelgdama į Europos Bendrijos steigimo sutartį,
atsižvelgdama į 1976 m. gruodžio 21 d. Tarybos direktyvą 77/93/EEB dėl apsaugos nuo augalams arba augaliniams produktams kenksmingų organizmų įvežimo į Bendriją ir paplitimo joje priemonių [1] su paskutiniais pakeitimais, padarytais Komisijos direktyva 1999/53/EB [2], ypač į jos 15 straipsnio 3 dalį,
(1) kadangi jeigu valstybės narės nuomone gresia pavojus, kad iš trečiosios šalies į jos teritoriją bus įvežtas Anoplophora glabripennis (Motschulsky), ji laikinai gali imtis bet kokių būtinų papildomų priemonių nuo šio pavojaus apsiginti;
(2) kadangi ant medinių pakuočių, pagamintų iš kai kuriose Kinijos vietovėse augančio kietmedžio, aptikus Anoplophora glabripennis (Motschulsky), Jungtinė Karalystė 1998 m. gruodžio 14 d. ėmėsi oficialių priemonių apsaugoti savo teritoriją nuo minėto organizmo įvežimo ir nustatė papildomą šio organizmo monitoringo minėtoms prekėms tvarką;
(3) kadangi remiantis Jungtinės Karalystės ir tarptautinėje mokslinėje bei techninėje literatūroje pateikta informacija yra žinoma, kad Honkonge Anoplophora glabripennis (Motschulsky) nėra;
(4) kadangi remiantis minėtu aptikimu Komisija Sprendimu 1999/355/EB [3] priėmė visai Bendrijai taikytinas padarinių likvidavimo priemones, užtikrinančias veiksmingesnę apsaugą prieš Anoplophora glabripennis (Motschulsky) įvežimą į Bendriją iš minėtos valstybės, išskyrus Honkongą; kadangi į šias priemones įeina reikalavimas, kad medienai, išskyrus spygliuočių medieną (Coniferales) šiuo pavidalu:
- korpusų, dėžių, apkalų, statinių ir panašių pakuočių, padėklų, dėžių padėklų ir kitų pakrovimo skydų, padėklų sandariklių, faktiškai naudojamų pervežant visų rūšių objektus,
arba
- medienai iš Kinijos (išskyrus Honkongą), naudojamai pleištuoti arba paremti krovinį, įskaitant medieną, praradusią natūralaus rąsto pavidalą,
būtų nulupama žievė ir joje nebūtų didesnių kaip 3 mm skylių, išgraužtų vabzdžių, arba kuri per atitinkamą laiką ir atitinkamoje temperatūroje būtų išdžiovinta krosnyse iki 20 % drėgnumo, išreikšto sausosios medžiagos procentais;
(5) kadangi paaiškėjo, kad šios padarinių likvidavimo priemonės nepadėjo tais atvejais, kai buvo aptikti gyvi minėtų kenksmingų organizmų pavyzdžiai nepriklausomai nuo to, ant kokio vektoriaus ar pernešėjo jie būtų pastebėti; todėl reikėtų užtikrinti, kad tokiu atveju valstybės narės imtųsi veiksmų, užkertančių kelią šio kenksmingo organizmo įvežimui arba paplitimui;
(6) kadangi priimtos nepaprastosios priemonės, atrodo, sukėlė praktinių problemų siekiant pritaikyti medinę pakuotę arba atramines medžiagas, naudojamas visoms bet kokių produktų siuntoms, išvežtoms nuo 1999 m. birželio 10 d. arba toms, kurios dar bus išvežtos iš Kinijos į Bendriją;
(7) kadangi padarinių likvidavimo priemones pateisinančios aplinkybės vis dar išlieka;
(8) kadangi norint leisti Kinijai priderinti medinę pakuotę ir atramos medžiagas taip, kad jos per priimtiną laiką atitiktų minėto sprendimo reikalavimą, tas sprendimas turėtų būti grįžtamąja galia iš dalies pakeistas taip, kad anksčiau minėtas sprendimo reikalavimas nebūtų taikomas iki 1999 m. liepos 10 d.;
(9) kadangi šiame sprendime numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Nuo 1999 m. gegužės 28 d. Sprendimo 1999/355/EB 1 straipsnis yra keičiamas šiuo straipsniu:
"1 straipsnis
1. Valstybės narės uždraudžia įvežti į Bendriją ir neleidžia paplisti Anoplophora glabripennis (Motschulsky).
2. Šio sprendimo priede nurodyta mediena iš Kinijos (išskyrus Honkongą) gali būti įvežama į Bendriją tik tada, jei minėtame priede laikomasi nustatytų padarinių likvidavimo priemonių. Priede nustatytos padarinių likvidavimo priemonės yra taikomos tik pirmiau minėtai medienai, kuri išvežama iš Kinijos po 1999 m. liepos 10 d."
2 straipsnis
Šis sprendimas skirtas valstybėms narėms.
Priimta Briuselyje, 1999 m. liepos 28 d.